CELEX: 62008TN0235
Language: el
Date: 2008-06-09 00:00:00
Title: Υπόθεση T-235/08: Προσφυγή της 9ης Ιουνίου 2008 — Acron και Dorogobuzh κατά Συμβουλίου

15.8.2008   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 209/59
            
         Προσφυγή της 9ης Ιουνίου 2008 — Acron και Dorogobuzh κατά Συμβουλίου
   (Υπόθεση T-235/08)
   (2008/C 209/106)
   Γλώσσα διαδικασίας: η αγγλική
   Διάδικοι
   
      Προσφεύγουσες: Acron OAO (Veliky Novgorod, Ρωσία) και Dorogobuzh OAO (Verkhnedneprovsky, Ρωσία) (εκπρόσωποι: P. Vander Schueren και B. Evtimov, δικηγόροι)
   
      Καθού: Συμβούλιο της Ευρωπαϊκής Ένωσης
   Αιτήματα των προσφευγουσών
   Οι προσφεύγουσες ζητούν από το Πρωτοδικείο:
   
               —
            
            
               να ακυρώσει τον κανονισμό (ΕΚ) 236/2008 του Συμβουλίου, της 10ης Μαρτίου 2008, για την περάτωση της μερικής ενδιάμεσης επανεξέτασης, βάσει του άρθρου 11, παράγραφος 3, του κανονισμού (ΕΚ) 384/96, του δασμού αντιντάμπινγκ που επιβάλλεται στις εισαγωγές νιτρικού αμμωνίου καταγωγής Ρωσίας, καθόσον επιβάλλει δασμό αντιντάμπινγκ στις προσφεύγουσες και στις συνδεόμενες με αυτές εταιρίες, όπως ορίζεται ειδικότερα στο άρθρο 11 του τελευταίου κανονισμού·
            
         
               —
            
            
               λαμβανομένης υπόψης της σοβαρότητας της προσβολής του κοινοτικού δικαίου, να διατάξει τα αρμόδια κοινοτικά όργανα να παύσουν να επιβάλλουν δασμό αντιντάμπινγκ στις προσφεύγουσες και στις συνδεόμενες με αυτές εταιρίες, μέχρις ότου τα όργανα της Κοινότητας λάβουν τα αναγκαία μέτρα για να συμμορφωθούν προς την απόφαση του Δικαστηρίου
            
         
               —
            
            
               να καταδικάσει το Συμβούλιο στα δικαστικά έξοδα.
            
         Ισχυρισμοί και κύρια επιχειρήματα
   Οι προσφεύγουσες, ρωσικές επιχειρήσεις παραγωγής και εξαγωγής νιτρικού αμμωνίου, ζητούν βάσει του άρθρου 230 ΕΚ την ακύρωση του κανονισμού (ΕΚ) 236/2008 του Συμβουλίου (1).
   Προς στήριξη της προσφυγής τους οι προσφεύγουσες προβάλλουν έναν λόγο ακυρώσεως, υποδιαιρούμενο σε δύο σκέλη. Οι προσφεύγουσες διατείνονται ότι τα κοινοτικά όργανα καθόρισαν εσφαλμένα έναντι αυτών την κανονική αξία των σχετικών προϊόντων, με αποτέλεσμα την τεχνητή αύξησή της. Με τον τρόπο αυτό συνήγαγαν εσφαλμένα την ύπαρξη ντάμπινγκ, κατά παράβαση των άρθρων 1 και 2 του βασικού κανονισμού (2), υποπίπτοντας σε σειρά προδήλων σφαλμάτων εκτιμήσεως και προσβάλλοντας θεμελιώδεις αρχές του κοινοτικού δικαίου. Κατά τις προσφεύγουσες, οι εν λόγω παραβάσεις οδήγησαν στην αδικαιολόγητη περάτωση της ενδιάμεσης επανεξέτασης χωρίς τροποποίηση του μέτρου αντιντάμπινγκ έναντι των προσφευγουσών.
   Ειδικότερα, με το πρώτο σκέλος του λόγου ακυρώσεως οι προσφεύγουσες ισχυρίζονται ότι τα κοινοτικά όργανα υπέπεσαν σε νομική πλάνη και παρέβησαν τα άρθρα 2, παράγραφοι 3 και 5, του βασικού κανονισμού μη λαμβάνοντας υπόψη μεγάλο μέρος του κόστους παραγωγής των προσφευγουσών ως μη αξιόπιστο ή/και ακολουθώντας de facto μια μέθοδο εκτιμήσεως του κύριου μέρους του κόστους παραγωγής τους που δεν είναι σύμφωνη με τους κανόνες λειτουργίας της οικονομίας.
   Περαιτέρω, οι προσφεύγουσες υποστηρίζουν ότι η Επιτροπή, αφού αποφάσισε να προβεί στη σχετική με το φυσικό αέριο διόρθωση τιμών, παρέβη το άρθρο 2, παράγραφος 5, δεύτερο εδάφιο ή/και υπέπεσε σε πρόδηλο σφάλμα εκτιμήσεως και αιτιολόγησε ελλιπώς την απόφασή της, καθόσον υπολόγισε την εν λόγω διόρθωση με βάση την κοινοτική τιμή του φυσικού αερίου στο Waidhaus της Γερμανίας και παρέλειψε να προβεί σε μείωση ποσοστού 30 % που αντιστοιχεί στον ρωσικό εξαγωγικό δασμό ρωσικού αερίου.
   Οι προσφεύγουσες διατείνονται ακόμη ότι, αν ο δασμός αντιντάμπινγκ είχε υπολογιστεί ορθά, σύμφωνα με τον βασικό κανονισμό και με τις θεμελιώδεις αρχές του κοινοτικού δικαίου, τα όργανα της Κοινότητας θα κατέληγαν στο συμπέρασμα ότι δεν υφίσταται καθόλου ή υφίσταται αμελητέο περιθώριο ντάμπινγκ, τα δε μέτρα αντιντάμπινγκ θα είχαν ανακληθεί ή περιοριστεί σημαντικά όσον αφορά τις προσφεύγουσες και τις συνδεόμενες με αυτές εταιρίες.
   
      (1)  Κανονισμός (ΕΚ) 236/2008 του Συμβουλίου, της 10ης Μαρτίου 2008, για την περάτωση της μερικής ενδιάμεσης επανεξέτασης, βάσει του άρθρου 11, παράγραφος 3, του κανονισμού (ΕΚ) 384/96, του δασμού αντιντάμπινγκ που επιβάλλεται στις εισαγωγές νιτρικού αμμωνίου καταγωγής Ρωσίας (ΕΕ 2008 L 75, σ. 1).
   
      (2)  Κανονισμός (ΕΚ) 384/96 του Συμβουλίου, της 22ας Δεκεμβρίου 1995, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας (ΕΕ 1996 L 56, σ. 1).